ΑΠΟΦΑΣΗ ΤΗΣ ΕΠΙΤΡΟΠΗΣ της 10ης Φεβρουαρίου 1995 για τον καθορισμό των τομέων προτεραιότητας οι οποίοι αφορούν το πρόγραμμα δράσης το οποίο αποτελεί αντικείμενο της απόφασης 92/481/ΕΟΚ σχετικά με την ανταλλαγή εθνικών υπαλλήλων μεταξύ των διοικήσεων των κρατών μελών, οι οποίοι είναι επιφορτισμένοι με την εφαρμογή της κοινοτικής νομοθεσίας που απαιτείται για την υλοποίηση της εσωτερικής αγοράς (πρόγραμμα Karolus) (95/28/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 92/481/ΕΟΚ του Συμβουλίου της 22ας Σεπτεμβρίου 1992 για τη θέσπιση ενός προγράμματος δράσης σχετικά με την ανταλλαγή εθνικών υπαλλήλων μεταξύ των διοικήσεων των κρατών μελών, οι οποίοι είναι επιφορτισμένοι με την εφαρμογή της κοινοτικής νομοθεσίας που απαιτείται για την υλοποίηση της εσωτερικής αγοράς (1), και ιδίως το άρθρο 5 έκτη περίπτωση,

Εκτιμώντας:

ότι η προαναφερθείσα απόφαση προβλέπει ότι η Επιτροπή καθορίζει κάθε έτος, κατόπιν διαβουλεύσεων με την επιτροπή η οποία αναφέρεται στο άρθρο 10 της εν λόγω απόφασης, τους τομείς προτεραιότητας τους οποίους καλύπτει το πρόγραμμα ανταλλαγών-

ότι οι τομείς αυτοί θα πρέπει να καθορισθούν για το έτος 1995-

ότι ο καθορισμός αυτών των τομέων προτεραιότητας συνδέεται στενά με την εφαρμογή των διαφόρων μέτρων για την υλοποίηση της ενιαίας αγοράς, όπως αυτά ορίζονται στο άρθρο 7Α της συνθήκης ΕΚ-

ότι αυτές οι ανταλλαγές υπαλλήλων θα συμβάλουν ταυτόχρονα στη βελτίωση της ομοιόμορφης ερμηνείας των κοινοτικών πράξεων, καθώς και της ομοιόμορφης εκτέλεσης των εν λόγω πράξεων-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής η οποία αναφέρεται στο άρθρο 10 της απόφασης 92/481/ΕΟΚ σχετικά με το εν λόγω πρόγραμμα δράσης,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Για το οικονομικό έτος 1995, οι τομείς προτεραιότητας οι οποίοι αναφέρονται στο άρθρο 5 έκτη περίπτωση της απόφασης 92/481/ΕΟΚ είναι οι ακόλουθοι:

- φαρμακευτικά προϊόντα και κτηνιατρικά φάρμακα (και κυρίως υπάλληλοι οποίοι ασκούν καθήκοντα έγκρισης και εποπτείας των φαρμάκων συμπεριλαμβανομένης και της δημιουργίας ενός δικτύου τηλεματικής διασύνδεσης με τη χρησιμοποίηση της πληροφορικής στον ιατρικό τομέα),

- δημόσιες συμβάσεις (και κυρίως υπάλληλοι που ασκούν καθήκοντα στις διοικητικές υπηρεσίες που είναι επιφορτισμένες με τις διαδικασίες προκήρυξης διαγωνισμών),

- έλεγχος κατά την εξαγωγή ορισμένων αγαθών και τεχνολογιών διπλής χρήσης που καλύπτονται από τον κανονισμό (ΕΚ) αριθ. 3381/94 του Συμβουλίου (2), με την επιφύλαξη της εφαρμογής των εθνικών διατάξεων που αφορούν την προστασία του απορρήτου στον αμυντικό τομέα (και κυρίως υπάλληλοι οι οποίοι ασκούν καθήκοντα έγκρισης των εξαγωγών και ελέγχου),

- έλεγχος κατά την εξαγωγή πολιτιστικών αγαθών (και κυρίως υπάλληλοι που ασκούν καθήκοντα έγκρισης των εξαγωγών και ελέγχου),

- αξιολόγηση της συμβατότητας και εποπτεία της αγοράς (και κυρίως υπάλληλοι που συμμετέχουν στην εφαρμογή των οδηγιών σχετικά με τα παιχνίδια, τον εξοπλισμό ατομικής προστασίας, τα όργανα μέτρησης, τη χαμηλή τάση, την ηλεκτρομαγνητική συμβατότητα, τις ιατρικές συσκευές, τις συσκευές αερίου, τις συσκευές πιέσεως, τα χημικά προϊόντα, τις μηχανές καθώς και στον τομέα των οχημάτων με κινητήρα, το προσωπικό που ευθύνεται για τον έλεγχο της δεοντολογίας των εργαστηρίων και το προσωπικό που ευθύνεται για την εφαρμογή διαφόρων μέσων ελέγχου της ποιότητας,

- τρόφιμα (και κυρίως υπάλληλοι που είναι επιφορτισμένοι με τον επίσημο έλεγχο των τροφίμων, σύμφωνα με την οδηγία 89/397/ΕΟΚ του Συμβουλίου (3) και της οδηγίας 93/99/ΕΚ του Συμβουλίου (4), καθώς και το προσωπικό που συμμετέχει στη χάραξη των εθνικών πολιτικών ελέγχου ή στην επιστημονική και τεχνική υποστήριξη των υπηρεσιών ελέγχου),

- φυτοϋγειονομικός τομέας (και κυρίως υπάλληλοι που είναι επιφορτισμένοι με το φυτοϋγειονομικό έλεγχο των φυτών και των φυτικών προϊόντων στον τόπο παραγωγής και στα σημεία εισόδου στην Κοινότητα, καθώς και εκείνοι που είναι επιφορτισμένοι με την έγκριση και τον έλεγχο στον τομέα των φυτοφαρμακευτικών προϊόντων),

- τράπεζες, ασφάλειες, χρηματιστήρια και οργανισμοί συλλογικών επενδύσεων σε κινητές αξίες (και κυρίως προσωπικό των φορέων που ασκούν την εποπτεία των οργανισμών αυτών),

- προστασία των καταναλωτών στους ακόλουθους τομείς: γενική προστασία των προϊόντων, καταναλωτικά δάνεια, οργανωμένα ταξίδια,

- διαχείρηση της μεταφοράς αποβλήτων μεταξύ των κρατών μελών,

- οδικές μεταφορές (και κυρίως προσωπικό που είναι επιφορτισμένο με την εφαρμογή των σχετικών κανονιστικών ρυθμίσεων, και ιδιαίτερα σε κοινωνικό και τεχνικό επίπεδο),

- θαλάσσιες μεταφορές: λιμενικοί έλεγχοι, από λιμενοφύλακες, που αφορούν τη συμμόρφωση των πλοίων στους διεθνείς κανόνες θαλάσσιας ασφάλειας και προστασίας του περιβάλλοντος,

- τρόπος εφαρμογής των προγραμμάτων για τη συλλογή και επεξεργασία των στατιστικών που αφορούν την εσωτερική αγορά (ιδιαίτερα, τομεακά προγράμματα ανταλλαγών αγαθών και υπηρεσιών μεταξύ κρατών μελών),

- ανταγωνισμός (μόνιμοι υπάλληλοι ή προσωπικό στους οποίους έχει ανατεθεί η κατάρτιση και εφαρμογή των κανόνων ανταγωνισμού σε θέματα συμπράξεων, δεσποζουσών θέσεων και συγκεντρώσεων),

- ελεύθερη κυκλοφορία των προσώπων (και κυρίως υπάλληλοι επιφορτισμένοι με τη χορήγηση τίτλων διαμονής και με θέματα κοινωνικής ασφάλισης καθώς και την εφαρμογή των αρχών της ελεύθερης κυκλοφορίας στους τομείς προτεραιότητας της δημόσιας διοίκησης, και ιδίως της δημόσιας εκπαίδευσης, της δημόσιας υγείας, της έρευνας για μη στρατιωτικούς σκοπούς και των δημοσίων οργανισμών που διαχειρίζονται εμπορικές υπηρεσίες),

- εφαρμογή της οδηγίας 83/189/ΕΟΚ του Συμβουλίου (5) (μόνιμοι υπάλληλοι που είναι υπεύθυνοι για το σύστημα ανταλλαγής μηνυμάτων τα οποία αφορούν την εκ των προτέρων κοινοποίηση σχεδίων για τους εθνικούς τεχνικούς κανονισμούς).

Άρθρο 2

Η παρούσα απόφαση εφαρμόζεται από την 1η Ιανουαρίου 1995.

Βρυξέλλες, 10 Φεβρουαρίου 1995.

Για την Επιτροπή

Mario MONTI

Μέλος της Επιτροπής

(1) ΕΕ αριθ. L 286 της 1. 10. 1992, σ. 65.

(2) ΕΕ αριθ. L 367 της 31. 12. 1994, σ. 1.

(3) ΕΕ αριθ. L 186 της 30. 6. 1989, σ. 23.

(4) ΕΕ αριθ. L 290 της 24. 11. 1993, σ. 14.

(5) ΕΕ αριθ. L 109 της 26. 4. 1983, σ. 8.